RS พุ่ง10.28% กูรูชี้นำหุ้นที่ซื้อคืนมาลดทุน หนุน EPS เพิ่ม-ฐานะการเงินแกร่ง
RS พุ่ง10.28% กูรูชี้นำหุ้นที่ซื้อคืนมาลดทุน หนุน EPS เพิ่ม-ฐานะการเงินแกร่ง
8 ก.ย. 2558

ผู้สื่อข่าวรายงานว่า บริษัท อาร์เอส จำกัด (มหาชน)หรือ RS ณ เวลา 16.19 น.อยู่ที่ระดับ 11.80 บาท บวก 1.10 บาท หรือ 10.28% ด้วยมูลค่าซื้อขาย 122.43 ล้านบาท 
บล.เอเชีย พลัส ระบุในบทวิเคราะห์ฯวันนี้ (8 ก.ย.) แนะ “ซื้อ” หุ้น RS เนื่องจาก RS นำหุ้นที่ซื้อคืนมาลดทุน ส่งผลให้ EPS เพิ่ม 1.2% และแสดงถึงยังฐานะการแข็งแกร่ง บวกกับเร็ตติ้งยังพุ่งต่อเนื่อง หนุนกำไรเพิ่มขึ้นเป็นขั้นบันไดจากงวด 2Q58 ขณะที่ราคาปัจจุบันเหลือ Upside กว่า 20% เป็นโอกาสทองให้ซื้อลงทุน 
RS เปิดเผยว่า จะนำหุ้นที่ซื้อคืน 12.4 ล้านหุ้นมาลดทุนจดทะเบียนของบริษัท ทำให้จำนวนหุ้นที่ซื้อ-ขายในตลาดฯลดลงเหลือ 1,009.9 ล้านหุ้น จาก 1,022.3 ล้านหุ้น ส่งผลให้ประมาณการกำไรต่อหุ้นในปีนี้เพิ่มขึ้นจากเดิม 1.2% และมีผลทำให้มูลค่าพื้นฐานเพิ่มขึ้นจาก 13 บาท เป็น 13.1 บาท
ขณะที่ช่อง 8 มีส่วนแบ่งผู้ชมเพิ่มขึ้นต่อเนื่องจาก 4.5% ในเดือน มิ.ย. 58 มาอยู่ที่ 5.8% ในช่วงวันที่ 1-15 ส.ค.58 และคาดว่าจะเพิ่มขึ้นต่อเนื่อง จากการที่ประชาชนเข้าถึงทีวีดิจิทัลได้มากขึ้นตามการขยายโครงข่ายและการแลกคูปอง Set top box หนุนให้อัตราใช้เวลาโฆษณาคาดว่าจะเพิ่มขึ้นจาก 45% ในงวด 2Q58 มาอยู่ที่ราว 60-70% ในงวด 3Q58 และเพิ่มขึ้นเป็น 75% ในงวด 4Q58
ทั้งนี้ ส่งผลให้คาดว่ากำไรสุทธิงวด 2H58 มีแนวโน้มเพิ่มขึ้นอย่างมีนัยฯจากงวด 1H58 ที่มีกำไรสุทธิ 0.7 ล้านบาท และทำให้กำไรสุทธิทั้งปีอยู่ที่ 152.8 ล้านบาท คิดเป็นกำไรต่อหุ้น 1.51 บาท ลดลงจากปีก่อนหน้า 58% เนื่องจากปีที่แล้วมีรายได้จากฟุตบอลโลกราว 873 ล้านบาท และคาดว่ากำไรสุทธิปีหน้าจะกลับมาเติบโต 1 เท่าตัวจากปีนี้ จากส่วนแบ่งผู้ชมที่เพิ่มขึ้นทำให้คาดว่าจะเริ่มปรับอัตราค่าโฆษณาเฉลี่ยเพิ่มขึ้นได้เป็นราว 2.8 หมื่นบาทต่อนาที จากปัจจุบันเฉลี่ยอยู่ที่ 2.5 หมื่นบาทต่อนาที
 